**ELŐTERJESZTÉS**

**Szombathely Megyei Jogú Város Közgyűlésének 2024. október 22-i ülésére**

**Javaslat az egészségügyi alapellátással kapcsolatos döntések meghozatalára**

**I.**

Magyarország Országgyűlése az egyes egészségügyi tárgyú törvények módosításáról szóló 2022. évi LXXIII. törvénnyel 2023. január 1. napi hatállyal módosította az egészségügyi alapellátásról szóló CXXIII. törvényt. E jogszabály 6/A.§-a alapján 2023. január 1. napjától az állami mentőszolgálat gondoskodik- a fogorvosi ügyelet kivételével – az egészségügyi alapellátáshoz kapcsolódó háziorvosi és házi gyermekorvosi ügyeleti ellátásról.

Szombathely Megyei Jogú Város Közgyűlése a 2023. október 26-i ülésén a 336/2023. (X.26.) Kgy. számú határozatával hagyta jóvá – az Országos Mentőszolgálat (a továbbiakban: OMSZ), a Szombathelyi Egészségügyi és Kulturális Intézmények Gazdasági Ellátó Szervezete (a továbbiakban: GESZ), valamint Szombathely Megyei Jogú Város Önkormányzata között – az alapellátáshoz kapcsolódó háziorvosi és házi gyermekorvosi ügyeleti feladatok átadása tárgyában kötendő háromoldalú megállapodást. A megállapodás alapján az Önkormányzat a 2260/2/A/45 hrsz.-ú, természetben Szombathely, 11-es huszár út 6. fsz. 15. szám alatti ingatlan használatát 2023. december 1. 16.00 órától határozatlan időre ingyenesen biztosítja az OMSZ részére.

Az OMSZ Nyugat-dunántúli Regionális Mentőszervezetének regionális igazgatója 2023. november 3. napján arról tájékoztatta Önkormányzatunkat, hogy az OMSZ köszönettel vette az Önkormányzat felajánlását, és figyelembe véve a jelenlegi elhelyezés specifikumait (távolság, infrastruktúra, rendelkezésre állás), továbbá a kórház területén való működés feltételeinek teljes körű biztosításához szükséges további munkálatokat, a szombathelyi alapellátási ügyelet 2023. december 1. napjától a 11-es huszár úti telephelyen kezdi meg működését, és várhatóan 2024. év végéig ezt az elhelyezést fenntartják.

Előzőek alapján a Közgyűlés 2023. november 30-i ülésén a 374/2023. (XI.30.) Kgy. számú határozatával módosította a jóváhagyott megállapodást, és a megállapodás 2023. december 1. 16.00 órától 2024. december 31. 16:00 óráig került megkötésre.

Az OMSZ 2024. szeptember 18. napján kezdeményezte – tekintettel az elmúlt egy év tapasztalataira - a jelenleg fennálló feltételekkel a megállapodás módosítását, a használat idejének 2025. december 31. 16.00 óráig történő meghosszabbítását.

A közüzemi mérőórák körülményes átírási feltételei miatt kezdeményezték továbbá a megállapodás V. fejezet 11. pontjának módosítását akként, hogy a közüzemi díjak kerüljenek tovább számlázásra az OMSZ, mint használó részére, melyet a számla beérkezésétől számított 15 napon belül a GESZ által vezetett számlaszámra átutalással teljesítenek.

A jóváhagyott megállapodás 2. számú melléklete tartalmazta azoknak a GESZ tulajdonában lévő, a központi háziorvosi ügyelet működtetéséhez szükséges bútorok, berendezések, eszközök, felszerelések listáját, amelyek a feladatellátás céljára térítésmentesen az OMSZ részére átadásra kerültek. Az OMSZ részéről az elmúlt 1 évben visszaadásra kerültek eszközök a GESZ részére, emiatt indokolt a 2. számú melléklet módosítása, aktualizálása.

A megállapodás módosításának tervezete az előterjesztés mellékletét képezi.

**II.**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, illetve az egészségügyi alapellátásról szóló 2015. évi CXXIII. törvény 5. § (1) bekezdése alapján önkormányzatunk kötelező feladata gondoskodni az egészségügyi alapellátásról. Szombathely Megyei Jogú Város közigazgatási területén a háziorvosok és a fogorvosok feladat-ellátási szerződés alapján látják el tevékenységüket.

2024. szeptemberében napján az alábbi orvosok nyújtottak be pályázatot betöltetlen felnőtt háziorvosi és fogorvosi praxisra, valamint egy egészségügyi szolgálati jogviszonyú orvos iskolaorvosi praxisát vállalkozóként kívánja a továbbiakban működtetni.

* Dr. Bardi Judit háziorvosi pályázatot nyújtott be a Szombathely, Szűrcsapó utca 23. szám alatti betöltetlen 17. számú felnőtt háziorvosi körzetre, melyet praxisjoggal szeretne működtetni 2025. február 1. napjától egyéni vállalkozás formájában,
* Dr. Lukács Barbara Erzsébet háziorvosi pályázatot nyújtott be a Szombathely, Kiskar utca 3-9. számú alatti tartósan betöltetlen 31. számú felnőtt háziorvosi körzetre, melyet praxisjoggal szeretne működtetni 2025. július 1. napjától egyéni vállalkozás formájában,
* Dr. Németh Fanni fogorvos pályázatot nyújtott be a Szombathely, Szent Márton utca 20-24. szám alatti 5. számú felnőtt fogorvosi praxisra, amelyet praxisjoggal szeretne működtetni vállalkozó fogorvosként 2025. március 1. napjától.
* Dr. Pölöskey Péter pályázatot nyújtott be a Szombathely, 4. számú iskolaorvosi körzet 2025. január 1. napjától főállású, vállalkozói formában történő ellátására.

Az önálló orvosi tevékenységről szóló 2000. évi II. törvény 2/A. § (2) bekezdése szerint, ha az önkormányzat a praxisjogot megszerezni kívánó orvossal feladat-ellátási szerződést kíván kötni, úgy a praxisjog engedélyezésére jogosult egészségügyi államigazgatási szerv véleményének kikérését követően erről a felek előszerződést kötnek.

Az előszerződés szövegét Szombathely Megyei Jogú Város Közgyűlése a 164/2015. (IV.16.) Kgy. sz. határozatában, a feladat-ellátási szerződés szövegét a 476/2012. (XI.29.) Kgy. sz. határozatában, az iskolaorvosi megállapodás szövegét pedig a 358/2012. (IX.27.) Kgy. sz. határozatával hagyta jóvá.

Az egészségügyben működő szakmai kamarákról szóló 2006. évi XCVII. törvény 2/A. § (1) bekezdés alapján a Magyar Orvosi Kamara – tagjai tekintetében - véleményezési jogot gyakorol a szakmai alkalmasság kérdésében a háziorvosok, házi gyermekorvosok, fogorvosok e munkakörben, munkavégzésre irányuló jogviszony keretében történő foglalkoztatása tekintetében.

A fenti rendelkezések értelmében a felnőtt háziorvosi és fogorvosi pályázatok véleményezésre megküldésre kerültek az Országos Kórházi Főigazgatóság, valamint a Magyar Orvosi Kamara részére. A Magyar Orvosi Kamara Vas Megyei Területi Szervezete részéről a támogató vélemény Dr. Lukács Barbara, Dr. Németh Fanni és Dr. Pölöskey Péter vonatkozásában már rendelkezésünkre áll.

Tájékoztatom a Tisztelt Közgyűlést, hogy a pályázatot benyújtó két háziorvos és fogorvos is csatlakozik a Szombathely Megye Jogú Város Önkormányzata által 2020. márciusában elindított Háziorvosi Életpálya Modellhez. Tájékoztatom a Tisztelt Közgyűlést arról is, hogy Szombathelyen tartósan betöltetlen háziorvosi és fogorvosi praxis jelenleg nincs.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2024. október 11.**

 **/: Dr. Nemény András :/**

**I.**

**HATÁROZATI JAVASLAT**

**…./2024. (X.22.) Kgy. számú határozat**

1. Szombathely Megyei Jogú Város Közgyűlése az előterjesztés mellékletét képező – az alapellátáshoz kapcsolódó háziorvosi és házi gyermekorvosi ügyeleti feladatok átadása tárgyában kötött - háromoldalú megállapodás I. sz. módosítását jóváhagyja.
2. A Közgyűlés felhatalmazza a polgármestert és a GESZ igazgatóját a 1. pont szerinti megállapodás aláírására.

**Felelős:** Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a GESZ igazgatója/

**Határidő:** azonnal /1. pont vonatkozásában/

 2024. november 30. /2. pont vonatkozásában/

**II.**

**HATÁROZATI JAVASLAT**

**…./2024. (X.22.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Szűrcsapó utca 23. szám alatti 17. számú felnőtt háziorvosi körzetben a felnőtt háziorvosi feladatokat - az Országos Kórházi Főigazgatóság és a Magyar Orvosi Kamara Hajdú-Bihar Megyei Területi Szervezete támogató véleménye esetén - Dr. Bardi Judit lássa el 2025. február 1. napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját Dr. Bardi Judittal kötendő előszerződést követően a feladat-ellátási szerződés aláírására.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója/

 **Határidő:** azonnal /1. pont vonatkozásában/

2025. január 31. /2. pont vonatkozásában/

**III.**

**HATÁROZATI JAVASLAT**

**…./2024. (X.22.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Kiskar utca 3-9. szám alatti 31. számú felnőtt háziorvosi körzetben a felnőtt háziorvosi feladatokat - az Országos Kórházi Főigazgatóság támogató véleménye esetén - Dr. Lukács Barbara Erzsébet lássa el 2025. július 1. napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját Dr. Lukács Barbara Erzsébettel kötendő előszerződést követően a feladat-ellátási szerződés aláírására.

**Felelős:** Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a GESZ igazgatója/

**Határidő:** azonnal /1. pont vonatkozásában/

 2025. június 30. /2. pont vonatkozásában/

**IV.**

**HATÁROZATI JAVASLAT**

**…./2024. (X.22.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Szent Márton utca 20-24. szám alatti 5. számú felnőtt fogorvosi körzetben a felnőtt fogorvosi feladatokat - az Országos Kórházi Főigazgatóság támogató véleménye esetén - Dr. Németh Fanni lássa el 2025. március 1. napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját Dr. Németh Fannival kötendő előszerződést követően a feladat-ellátási szerződés aláírására.

**Felelős:** Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a GESZ igazgatója/

**Határidő:** azonnal /1. pont vonatkozásában/

 2025. február 28. /2. pont vonatkozásában/

**V.**

**HATÁROZATI JAVASLAT**

**…./2024. (X.22.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, 4. számú iskolaorvosi körzetben az iskolaorvosi feladatokat vállalkozóként Dr. Pölöskey Péter lássa el 2025. január 1. napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját Dr. Pölöskey Péterrel kötendő megállapodás aláírására.

**Felelős:** Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a GESZ igazgatója/

**Határidő:** azonnal /1. pont vonatkozásában/

 2024. december 31. /2. pont vonatkozásában/